text: Racistiske tilråb i ishockeykamp
  31 oktober 2012 kl. 09.33
  Der blev råbt grimme og racistiske ting mod Sønderjyskes sorte spiller under ishockeykampen i aftes mellem Esbjerg og Sønderjyske.
  Der blev råbt "sorte svin" efter Sønderjyskes sorte spiller Jordan Owens under tirsdagens ishockeykamp mellem Esbjerg og Sønderjyske.
  Sønderjyskes sportschef, Søren Stockfisch, har ikke hørt racistiske tilråb i dansk ishockey før.
  - I starten sad jeg og håbede, at jeg ikke hørte det, jeg troede, jeg hørte, men det blev jeg så desværre bekræftet i, siger Søren Stockfisch til Jyllands Posten.
  - Jeg håber og tror, at klubberne og ishockeyunionen vil tage ansvar for, at det her ikke gentager sig, for lige som i alle andre sportsgrene er det noget, som vi må lægge afstand til, siger Søren Stockfisch.
  Kampen endte med en sejr til Sønderjyske på 4-2.
  